Innovatsion gʻoyalar, texnologiyalar va loyihalarni amaliy joriy qilish tizimini yanada takomillashtirish chora-tadbirlari toʻgʻrisida
(resolution, 2023-07-04)

Ishlab chiqarishni modernizatsiya qilish, texnik va texnologik jihatdan yangilash jarayonlariga ilmiy-amaliy tadqiqotlar natijalarini va nou-xau ishlanmalarni keng joriy etish, ushbu yoʻnalishda ilmiy muassasalar va real iqtisodiyot tarmoqlari korxonalari oʻrtasida yaqin hamkorlikni oʻrnatish mamlakatni jadal innovatsion rivojlantirishning muhim omili hisoblanadi. Shu bilan birga, innovatsion gʻoyalar, texnologiyalar va loyihalarni toʻlaqonli realizatsiya qilish, ularni xorijiy investitsiyalarni jalb qilishning dolzarbligini hisobga olgan holda ishlab chiqarish tarmoqlariga amaliy joriy qilishga salbiy taʼsir koʻrsatayotgan bir qator omillar mavjud. Xususan: birinchidan, xorijiy innovatsion va ilmiy markazlarni, yetakchi investitsion fondlarni, texnologik agentliklarni, texnoparklar va boshqa manfaatdor subyektlarni mahalliy innovatsion ishlanmalarni amalga oshirishda ishtirok etishga faol jalb etish borasida yetarli darajada chora-tadbirlar amalga oshirilmayapti; ikkinchidan, davlat organlari va xususiy sektor vakillari, erkin iqtisodiy va kichik sanoat zonalari ishtirokida ishlab chiqarish joriy etilgan va muvaffaqiyatli qoʻllanilayotgan texnologiyalarni namoyish etish darajasi pastligicha qolmoqda; uchinchidan, qulay investitsion muhitni shakllantirish, innovatsion gʻoyalar va loyihalarni ishlab chiqish va joriy etish sohasiga investitsiyalarni keng jalb qilish, ilgʻor va ilmiy hajmdor texnologiyalarni faol tarqatishning samarali tizimi mavjud emas; toʻrtinchidan, respublika viloyatlari kesimida ilmiy va innovatsion faollik past, bir ishtirokchining qayta-qayta jalb etilishi esa, har yilgi taqdim qilinadigan innovatsion ishlanmalar va mahalliy amaliy tadqiqotlarga boʻlgan buyurtmalar portfel tematikalarining takrorlanishiga olib kelmoqda; beshinchidan, texnologiyalarni tijoratlashtirish va ularni tashqi bozorlarga olib chiqish, milliy innovatsion tizimni shakllantirish boʻyicha amaliy tavsiyalar ishlab chiqish jarayonlariga koʻmaklashishning amaldagi mexanizmlarining samarasi past va kutilgan natijalarni bermayapti. Innovatsion infratuzilmani yanada shakllantirish, tadbirkorlikni, investitsion salohiyatni rivojlantirish uchun qulay sharoitlar yaratish, innovatsion gʻoyalarni, texnologiyalar va loyihalarni ishlab chiqarish jarayoniga keng joriy qilish hamda 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida belgilab berilgan vazifalarga muvofiq: 1. Oʻzbekiston Respublikasi Innovatsion rivojlanish vazirligi hamda Investitsiyalar va tashqi savdo vazirligining 2018-yildan boshlab har yili xorijiy innovatsion va ilmiy markazlar, investitsion fondlar, texnologik agentliklar, texnoparklar va biznes-inkubatorlarning faol ishtirokida Xalqaro innovatsion gʻoyalar haftaligi — “InnoWeek.Uz” (keyingi oʻrinlarda — haftalik) oʻtkazish toʻgʻrisidagi takliflari maʼqullansin. 2. Haftalikni oʻtkazishning asosiy maqsadlari etib quyidagilar belgilansin: davlat organlari, erkin iqtisodiy va kichik sanoat zonalari, texnoparklar va xususiy tadbirkorlar, shuningdek iqtisodiyotning real sektorini akademik va tarmoq ilmiy-tadqiqot muassasalari bilan yetakchi xorijiy investitsion fondlar, innovatsion markazlar va boshqa manfaatdor tashkilotlar vakillari ishtirokidagi oʻzaro hamkorligini taʼminlash; Oʻzbekiston Respublikasida va yetakchi xorijiy mamlakatlarda texnologiyalarni transfer qilish jarayonlari, shuningdek, real iqtisodiyot tarmoqlari va xususiy tadbirkorlik korxonalarida ishlanmalarni joriy qilishning natijalari bilan amaliy tanishib chiqishni taʼminlash yoʻli bilan mahalliy innovatsion gʻoyalar, texnologiyalar va loyihalarni tijoratlashtirish uchun sharoitlar yaratish; innovatsion gʻoyalar, texnologiyalar va loyihalarni ishlab chiqish va joriy qilish sohasiga investitsiyalarni keng jalb qilish, ichki va tashqi bozorlarda jamoat va xususiy sektorlardan ilgʻor va ilmiy hajmdor texnologiyalarni faol tarqatish; bozor ishtirokchilari oʻrtasida hamkorlikni kengaytirish, tarmoq korxonalarining jadal rivojlanishiga koʻmaklashadigan mintaqaviy va xalqaro aloqalarni rivojlantirish, ilmiy-tadqiqot muassasalari, xususiy tadbirkorlik va investorlar oʻrtasida kooperatsion aloqalarni kengaytirish; xalqaro innovatsion-investitsion forumlar, konferensiyalar, davra suhbatlar, treninglar, mahorat darslari va boshqa tadbirlarni oʻtkazish; ilmiy-tadqiqot, innovatsion va ixtiro gʻoyalari, texnologiyalari va loyihalarining doimiy asosda faoliyati amalga oshiriladigan va toʻldirib boriladigan maʼlumotlar bazasini yaratish. 3. Shunday tartib oʻrnatilsinki, haftalikni tashkil qilish tizimi quyidagilarni oʻz ichiga oladi: birinchi blok “Tashabbuskor biznes” — Oʻzbekiston Respublikasi hamda ilgʻor xorijiy mamlakatlarning davlat va xususiy sektorlari tomonidan mahalliy va xorijiy texnoparklar, texnologik agentlarning tayyor ilmiy va innovatsion ishlanmalar natijalarini va texnologiyalarni tijoratlashtirish sohasidagi faoliyatini yoritish uchun tashkil etilgan koʻrgazma maydoni; ikkinchi blok “Innovatsion yechimlar” — ichki va tashqi bozorlarga chiqish maqsadida davlat va xususiy ilmiy muassasalar tomonidan maket va/yoki prototip koʻrinishida eng zoʻr mahalliy ilmiy va innovatsion ishlanmalarni namoyish qilish; uchinchi blok “Kooperatsion aloqalar” — muloqot va oʻzaro foydali hamkorlikni yoʻlga qoʻyish, sherikchilik va iqtisodiyotning ayrim tarmoqlari sohasidagi dolzarb masalalarni koʻrib chiqish uchun zarur boʻlgan qarorlarning miqyosini kengaytirish uchun platforma. 4. Belgilab qoʻyilsinki: haftalikni har yili oʻtkazish Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi, Iqtisodiyot va moliya vazirligi, Tashqi ishlar vazirligi, Investitsiyalar, sanoat va savdo vazirligi va Savdo-sanoat palatasi tomonidan tashkil etiladi; haftalikni oʻtkazish joyi, muddati va davriyligi Innovatsion rivojlanish agentligi direktori tomonidan belgilanadi. 5. Innovatsion rivojlanish agentligi direktori zimmasiga xorijiy innovatsion va ilmiy markazlar, investitsion jamgʻarmalar, texnik agentliklar, texnoparklar va biznes-inkubatorlarni jalb qilgan holda har yilgi haftalikni yuqori darajada tashkil qilish uchun shaxsiy javobgarlik yuklatilsin. 6. “Oʻzekspomarkaz” AJga innovatsiyalar yarmarkalarining ishtirokchilariga zaruriy koʻrgazma maydonlarini va konferensiya zallarini koʻrgazmalarni tashkil qilish va yarmarkani oʻtkazish uchun oʻrnatilgan tarifdan 30 foizlik chegirma bilan taqdim etishi yuzasidan tavsiya berilsin. 7. Belgilab qoʻyilsinki, haftalikni tashkil qilish va oʻtkazish bilan bogʻliq xarajatlar xoʻjalik boshqaruvi organlari va yirik davlat korxonalaridagi innovatsion faoliyatni qoʻllab-quvvatlash jamgʻarmalarining jami mablagʻlari 10 foizi miqdori hisobidan qoplanadi. 8. Oʻzbekiston Respublikasi Tashki ishlar vazirligi: har yil oʻtkaziladigan haftalikda xorijiy innovatsion va ilmiy-markazlar, investitsion fondlar, texnologik agentliklar, texnoparklar, biznes-inkubatorlar va boshqa manfaatdor subyektlarning ishtirokini taʼminlasin; Oʻzbekiston Respublikasi Innovatsion rivojlanish vazirligi talabnomalariga binoan haftalikning xorijiy mutaxassis-ishtirokchilari uchun kirish vizalarini belgilangan tartibda rasmiylashtirilishini taʼminlasin. 9. Oʻzbekiston Respublikasi Innovatsion rivojlanish vazirligi: Oʻzbekiston Respublikasi Adliya vazirligi bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga takliflar kiritsin; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan hamkorlikda uch oy muddatda oʻzida haftalikning barcha amaldagi va salohiyatli ishtirokchilari toʻgʻrisidagi axborotlar hamda tijoratlashtirish uchun tayyor boʻlgan innovatsion ishlanmalar haqidagi maʼlumotlarni jamlaydigan, doimiy yangilanib turadigan “Innovatsiyalarning virtual yarmarkasi” interaktiv Internet-portali ishlab chiqilishini va faoliyat yuritishini taʼminlasin. 10. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov, Oʻzbekiston Respublikasi Prezidentining Davlat maslahatchisi R.S. Qosimov va Oʻzbekiston Respublikasi innovatsion rivojlanish vaziri I.Yu. Abduraxmonov zimmasiga yuklatilsin.